Document ID: 32013R0068

UREDBA KOMISIJE (EU) št. 68/2013
z dne 16. januarja 2013
o katalogu posamičnih krmil
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 767/2009 Evropskega parlamenta in Sveta z dne 13. julija 2009 o dajanju krme v promet in njeni uporabi, spremembi Uredbe (ES) št. 1831/2003 Evropskega parlamenta in Sveta in razveljavitvi Direktive Sveta 79/373/EGS, Direktive Komisije 80/511/EGS, direktiv Sveta 82/471/EGS, 83/228/EGS, 93/74/EGS, 93/113/ES in 96/25/ES ter Odločbe Komisije 2004/217/ES (1) ter zlasti člena 26(2) in (3) Uredbe,
ob upoštevanju naslednjega:
(1)
Uredba Komisije (EU) št. 575/2011 z dne 16. junija 2011 o katalogu posamičnih krmil (2) (v nadaljnjem besedilu: katalog) je nadomestila prvo različico kataloga posamičnih krmil iz Uredbe Komisije (EU) št. 242/2010 z dne 19. marca 2010 o oblikovanju kataloga posamičnih krmil (3).
(2)
Ustrezni predstavniki iz evropskih sektorjev dejavnosti poslovanja s krmo so po posvetovanju z drugimi zadevnimi stranmi, v sodelovanju s pristojnimi nacionalnimi organi in ob upoštevanju zadevnih izkušenj iz mnenj Evropske agencije za varnost hrane ter znanstvenih ali tehnoloških razvojnih dogodkov pripravili spremembe Uredbe (EU) št. 575/2011.
(3)
Te spremembe se nanašajo na nove vnose postopkov obdelave in posamičnih krmil ter izboljšave obstoječih vnosov, zlasti za derivate olja in maščob.
(4)
Poleg tega se spremembe nanašajo na najvišjo vsebnost kemičnih nečistoč zaradi proizvodnega postopka ali pomožnih tehnoloških sredstev, ki se določi v skladu s točko 1 Priloge I k Uredbi (ES) št. 767/2009. V zvezi z nekdanjimi živili, npr. kar zadeva presežek proizvodnje, poškodovane izdelke ali izdelke s pretečenim rokom, ki so bili proizvedeni v skladu z živilsko zakonodajo EU, bi se morala uporabljati posebna pravila.
(5)
Pogoji iz člena 26 Uredbe (ES) št. 767/2009 so izpolnjeni.
(6)
Ker je treba v Uredbo (EU) št. 575/2011 vnesti veliko sprememb, je primerno, da se zaradi skladnosti, jasnosti in poenostavitve navedena uredba razveljavi in nadomesti.
(7)
Primerno je zmanjšati upravno obremenitev nosilcev dejavnosti, tako da se zagotovi obdobje, ki omogoča, da se označevanje preoblikuje brez težav in da se preprečijo nepotrebne motnje v poslovnih praksah.
(8)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Sestavi se katalog posamičnih krmil iz člena 24 Uredbe (ES) št. 767/2009, kakor je določen v Prilogi k tej uredbi.
Člen 2
Uredba (EU) št. 575/2011 se razveljavi.
Sklicevanja na razveljavljeno uredbo se štejejo za sklicevanja na to uredbo.
Člen 3
Posamična krmila, ki so bila označena v skladu z Uredbo (EU) št. 575/2011 pred 19. avgustom 2013, se lahko še naprej dajejo na trg in uporabljajo do odprodaje zalog.
Člen 4
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. januarja 2013

Labels: 12
3
6